Bizottság 120/94/EK rendelete

(1994. január 25.)

az 1766/92/EGK tanácsi rendelet alapján kiadott, a gabonafélékkel kapcsolatos export-visszatérítések nyújtásának és a gabonafélék piacán bekövetkező zavarok esetén hozandó intézkedések egyes részletes szabályainak megállapításáról szóló 1533/93/EGK bizottsági rendelet, valamint az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló 2131/93/EGK bizottsági rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gabonafélék piacának közös szervezéséről szóló 1992. június 30-i 1766/92/EGK tanácsi rendeletre [1], amelyet a 2193/93/EGK rendelet módosított [2], különösen annak 13. cikkére,

mivel nem kívánatos a közösségi export túlnyomó részét a rendeltetési helyre történő megérkezésről szóló igazolás kérésével hátráltatni, az 1533/93/EGK bizottsági rendelet [3] szerint ilyen igazolás benyújtása nem szükséges a pályázati felhívásban rögzített visszatérítések kifizetéséhez, amennyiben az exportra tengeri úton kerül sor; és mivel ugyanígy rendelkezik a Bizottság 2131/93/EGK rendelete [4] is;

mivel a gabonaágazatban egyedül a Svájcba, Ausztriába és Liechtensteinbe irányuló exportokra alkalmazott visszatérítés alacsonyabb, mint amelyet valamennyi harmadik országba irányuló exportra alkalmaznak; mivel ennek következtében rendelkezni kell arról, hogy, ha a termékekre a "valamennyi harmadik országra" szóló visszatérítést nyújtották, azok ne kerüljenek exportra a fent említett országokba; mivel következésképpen a pályázati felhívásban rögzített visszatérítést ki kell igazítani az ezekbe az országokba irányuló export esetében;

mivel annak biztosítása érdekében, hogy az export tengeri úton történjen, az 1533/93/EGK rendelet 14. cikke és a 2131/93/EGK rendelet 17. cikkének (3) bekezdése úgy rendelkezik, hogy a tengeri szállításra alkalmas vízi járművek minimális mérete 2500 bruttó regiszter tonna; és mivel megállapítást nyert, hogy a "bruttó regiszter tonna" fogalma nem a legalkalmasabb a fent nevezett célokra; mivel erre a célra előnyösebb hivatkozásként a ténylegesen berakodott mennyiségeket figyelembe venni; és mivel ennek eredményeként az 1533/93/EGK és a 2131/93/EGK rendeleteket módosítani kell;

mivel az e rendeletben szereplő intézkedések összhangban vannak a Gabonapiaci Irányító Bizottság véleményével,

ELFOGADTA EZT A RENDELETET:

1. cikk

Az 1533/93/EGK rendelet a következőképpen módosul:

1. A 14. cikk első bekezdése helyébe a következő rendelkezés lép:

"A 3665/87/EGK rendelet 18. cikke ellenére a vámkezelés elvégzésének igazolását a fogyasztásra bocsátás esetén nem kell megkövetelni a pályázati felhívásban rögzített visszatérítés kifizetéséhez, ha a piaci szereplő igazolja, hogy legalább 1500 tonna gabonatermék, tengeri szállításra alkalmas hajó fedélzetén, elhagyta a Közösség vámterületét."

2. A rendelet a következő 14a. cikkel egészül ki:

"14a. cikk

Amennyiben a piaci szereplő igazolja, hogy Svájcban, Ausztriában vagy Liechtensteinben történő fogyasztásra bocsátás esetén a vámkezelést elvégezték, a "valamennyi harmadik országra" szóló, pályázati felhívásban rögzített export-visszatérítési összeget az összeg és a fenti rendeltetési helyekre vonatkozó, a szerződés odaítélésének napján hatályos export-visszatérítés összege közti különbséggel kell csökkenteni."

2. cikk

A 2131/93/EGK rendelet 17. cikke (3) bekezdésének második francia bekezdése helyébe a következő rendelkezés lép:

"– a 3665/87/EGK rendelet 18. cikke szerinti igazolást benyújtották. A biztosíték azonban csak akkor szabadítható fel, ha a piaci szereplő igazolja, hogy legalább 1500 tonna gabonatermék, tengeri szállításra alkalmas hajó fedélzetén, elhagyta a Közösség vámterületét. Ezt az igazolást az illetékes hatóság adja ki, a 3665/87/EGK rendelet 6. cikke szerinti ellenőrző másolatra, az egységes adminisztratív okmányra vagy a nemzeti okmányra – amely igazolja, hogy a termék elhagyta a Közösség vámterületét – rávezetett alábbi megjelöléssel:

Exportación de cereales por vía marítima; artículo 17 del Reglamento (CEE) no 2131/93

Eksport af korn ad søvejen – Artikel 17 i forordning (EØF) nr. 2131/93

Getreideausfuhr auf dem Seeweg – Verordnung (EWG) Nr. 2131/93 Artikel 17

Εξαγωγή σιτηρών διά θαλάσσης – Άρθρο 17 του κανονισμού (ΕΟΚ) αριθ. 2131/93

Export of cereals by sea – Article 17 of Regulation (EEC) No 2131/93

Exportation de céréales par voie maritime – Règlement (CEE) no 2131/93, article 17

Esportazione di cereali per via marittima – articolo 17 del regolamento (CEE) n. 2131/93

Uitvoer van graan over zee – (EEG) nr. 2131/93, artikel 17

.

Gabonafélék tengeri úton történő exportja – a 2131/93/EGK rendelet 17. cikke."

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet egészében kötelező és közvetlenül alkalmazandó valamennyi tagállamban.

Kelt Brüsszelben, 1994. január 25-én.

a Bizottság részéről

René Steichen

a Bizottság tagja

[1] HL L 181., 1992.7.1., 21. o.

[2] HL L 196., 1993.8.5., 22. o.

[3] HL L 151., 1993.6.23., 15. o.

[4] HL L 191., 1993.7.31., 76. o.

--------------------------------------------------